Juventus er ifølge bold.dks oplysninger i forhandlinger med FC Nordsjælland om et køb af 18-årige Nikolai Baden Frederiksen.

FC Nordsjælland bliver ved med at hive den ene unge, talentfulde spiller efter den anden op på førsteholdet. Et af de nyeste navne er Nikolai Baden Frederiksen, i FCN-kredse bedre kendt som 'Futte'.

Angriberen, der i maj rundede 18 år, fik sin debut i Superligaen sidste efterår, og nåede i sidste sæson i alt ti kampe og tre scoringer i landets bedste række.

I denne sæson har han fået en enkelt Europa League-kvalifikationskamp samt en Superliga-kamp, men nu er tiden i FCN ved at være slut for angriberen.

bold.dk erfarer, at de italienske mestre Juventus er i forhandlinger med FCN om et køb af Baden Frederiksen, og meget tyder på, at parterne er tæt på enighed.

Planen i Juventus er, at den unge dansker i første omgang skal være en del af ungdomshold, primavera-holdet.

Nikolai Baden Frederiksen har spillet 23 U-landskampe for Danmark.

jesper@bold.dk

